מספר פנימי: 562454

הכנסת העשרים

**יוזמים: חברי הכנסת** **עליזה לביא**
 **משה גפני**
 **שי פירון**

 **דב חנין**

 **מיקי לוי**

 **קארין אלהרר**

 פ/174/20

הצעת חוק הביטוח הלאומי (תיקון – הרחבת הזכאות לביטוח אמהות), התשע"ה–2015

|  |  |  |
| --- | --- | --- |
| תיקון סעיף 39 | 1. | בחוק הביטוח הלאומי [נוסח משולב], התשנ"ה–1995[[1]](#footnote-2), בסעיף 39, בהגדרה "לידה", במקום "עשרים וששה" יבוא "עשרים ושניים". |

דברי הסבר

חוק הביטוח הלאומי, התשנ"ה–1995 (להלן – החוק), קובע זכאויות בשל לידה, לרבות מענק לידה ודמי לידה לאישה שילדה, כדי לסייע לה בתקופת ההתאוששות שלאחר הלידה.

סעיף 39 לחוק, מגדיר מהי לידה המקנה את הזכאויות האמורות ולפיו לידה היא לידת ולד חי או לידה אחרי עשרים ושישה שבועות של הריון גם כאשר הוולד אינו חי, לידה המכונה "לידה שקטה". ואולם, בפועל "לידה שקטה" כאמור יכולה להתרחש כבר מהשבוע העשרים ושניים של ההיריון. אישה שילדה ולד מת בין השבוע העשרים ושניים לשבוע העשרים ושישה להריונה אינה נחשבת כיולדת לעניין החוק על כל המשתמע מכך. כתוצאה מכך לנשים אלו אין כיום פתרון מספק לצורך התאוששות, על אף הקושי העצום הכרוך בחוויית הלידה השקטה הן במישור הפיסי והן במישור הנפשי.

לפיכך, מוצע לשנות את התקופה הקובעת לעניין ההגדרה "לידה", כך שלידה תיחשב ככזו החל מהשבוע העשרים ושניים להריון, גם אם מדובר בוולד מת. הגדרה זו תואמת את הפרקטיקה הרפואית הנוהגת בשטח. בכך תצטמצם הפגיעה בנשים שעברו לידה שקטה ותינתן להן תקופה מספקת להתאוששות רפואית ונפשית באופן שלא יפגע בפרנסתן.

הצעת החוק נכתבה בסיועם של שדולת הנשים בישראל בעקבות פניות ציבור בנושא, ובסיוע של איגוד המיילדות והגניקולוגיה של ההסתדרות הרפואית בישראל.

הצעת חוק זהה הונחה על שולחן הכנסת התשע-עשרה על ידי חברת הכנסת עליזה לביא וקבוצת חברי הכנסת (פ/2665/19).

---------------------------------

הוגשה ליו"ר הכנסת והסגנים

והונחה על שולחן הכנסת ביום

ט"ו באייר התשע"ה – 4.5.15

1. ס"ח התשנ"ה, עמ' 210. [↑](#footnote-ref-2)